钦定古今图书集成/历象汇编/乾象典/第044卷 > 阴德
## 钦定古今图书集成/历象汇编/乾象典/第044卷 > 阴德

按《星经》，“阴德二星，以太阴在尚书西，主天下纲纪，阴
德遗周，给惠赈财之事。”

按《史记天官书》：紫宫前列直斗口三星，随北端兑，若
见若不，曰阴德，或曰天一。〈随音妥〉

〈注〉索隐曰：《文耀钩》云：“阴德为天下纲。”宋均以为阴行德者，道常也。正义曰：《星经》云：“阴德二星，在紫微宫内，尚书西，主施德惠者，故赞阴德遗惠，周急赈抚。”又云：“阴德，中宫女主之象。”〈按阴德二星天一一星史迁并举三星故云或曰天一〉

按：《汉书天文志》“北”作“比”，“端”作“耑”，“兑”作“锐。”

按《晋书天文志》：“尚书西二星曰阴德、阳德，言主周急
赈抚。”

按：《隋书天文志》同。

按《宋史天文志》：“阴德二星，《巫咸图》有之，在尚书西。”甘
氏云：“阴德外坐在尚书右，阳德外坐在阴德右。太阴
太阳入垣翊卫也。”《天官书》：“则以前列直斗口三星，随
比耑锐，若见若不，曰阴德，谓施德不欲人知也。主周
急赈抚。”

按《观象玩占》：“阴德二星，在紫微宫内，尚书之西，主周
急赈恤，行德施惠。或曰二星，一曰阴德，一曰阳德，为
天纲，主一正经。”

按《管窥辑要》，阴德二星，黑，距东，去极十九度半，入房
三度，在尚书西，主施德惠。又为女主之象。在左枢之
北，五尚书之西，旧在少尉之左，非也。主施恩赦，君德
以仁为主也，又为女主之象。《隋志》，“尚书西二星，曰阴
德，曰阳德，主周急赈抚。”则又分为二座矣，非也。《史记》
云：“前列直斗口三星，随北端锐，若见若否，曰阴德，或”
曰《天乙》，更详之。